ตลาดคาดหวังผลลงมติรัฐสภากรีซ SET พรุ่งนี้ตอบรับเชิงบวก แนวต้าน 1,500 จุด
บล.ทรีนีตี้ เปิดเผยถึงทิศทางตลาดจะเป็นอย่างไรขึ้นอยู่กับผลการลงมติของรัฐสภากรีซคืนนี้ ถ้าไม่มีอะไรผิดพลาด เชื่อว่าตลาดจะตอบรับในทางบวกได้ พร้อมให้แนวรับ 1,480 จุด ส่วนแนวต้าน 1,500 จุด
15 ก.ค. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (15 ก.ค.) แกว่งแคบ วอลุ่มเทรดถือว่าบางหากตัดหุ้นบริษัท บางกอกแร้นช์ จำกัด (มหาชน) หรือ BR ที่เข้าเทรดวันแรกออกไป ขณะที่ตลาดภูมิภาคส่วนใหญ่เคลื่อนไหวในแดนบวกตอบรับความคาดหวังจากกรีซที่คงจะลงมติผ่านมาตรการรัดเข็มขัดในที่ประชุมรัฐสภาของกรีซได้ในคืนนี้ ซึ่งมองว่าอาจจะมีเหตุการณ์วุ่นวายบ้าง แต่สุดท้ายน่าจะผ่านไปได้ด้วยดี
นอกจากนี้ตลาดฯยังรอดูนางเจเน็ต เยเลน ประธานธนาคารกลางสหรัฐฯ (FED) ที่จะแถลงภาวะเศรษฐกิจของสหรัฐฯ และนโยบายทางการเงินของสหรัฐฯต่อรัฐสภาในคืนนี้ อย่างไรก็ดีเมื่อช่วงเช้าที่ผ่านมาทางจีนก็มีการประกาศตัวเลข GDP งวดไตรมาส 2/58 ออกมาเติบโต 7% ดีกว่าที่คาดไว้ว่าจะเติบโต 6.8% ทำให้เป็นปัจจัยหนึ่งที่มาช่วยหนุนตลาดได้
แนวโน้มการลงทุนพรุ่งนี้ (16 ก.ค.) ทิศทางตลาดจะเป็นอย่างไรขึ้นอยู่กับผลการลงมติของรัฐสภากรีซคืนนี้ ถ้าไม่มีอะไรผิดพลาด เชื่อว่าตลาดจะตอบรับในทางบวกได้ พร้อมให้แนวรับ 1,480 จุด ส่วนแนวต้าน 1,500 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
BR ปิดที่  10.30 บาท เพิ่มขึ้น 1.50 บาท
PTT ปิดที่ 338.00 บาท ไม่เปลี่ยนแปลง
JAS ปิดที่ 5.45 บาท เพิ่มขึ้น 0.05 บาท
ADVANC ปิดที่ 243.00 บาท เพิ่มขึ้น 2.00 บาท
AOT ปิดที่ 304.00 บาท ลดลง 7.00 บาท